«НэкъыфIэщIхэм я оперэ»
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ щекIуэкIащ ИлъэсыщIэр жьымкIэ къигъэхьэным хуэгъэпса нэгузыужь пшыхь дахэ. «НэкъыфIэщIхэм я оперэ» фIэщыгъэр зиIэу къызэрагъэпэща зэхуэсым и жэрдэмщIакIуэ хъуащ университетым Социальнэ лэжьыгъэмкIэ, сервисымрэ туризмэмкIэ и институтым и студент жыджэрхэу Лыхь Iэминэрэ Тхьэмокъуэ Алимрэ.
ГуфIэгъуэ пшыхьым зрагъэхьэлIэ хъунут нэкIуIулъхьэ зыIулъ, щыгъын хэха зыщыгъ дэтхэнэми. А хабзэм тетущ маскарадым студентхэр зэрыщIагъэхьари.
Пшыхьыр гъэнщIат гукъыдэжыр зыIэт, нэжэгужагъым хэзыгъахъуэ макъамэ зэмылIэужьыгъуэхэмкIэ. Абыхэм дэхуарзэу щIалэгъуалэр къэфащ, джэгуащ, я нэгу зрагъэужьащ. Студентхэм папщIэ къызэрагъэпэщат зэпеуэ, нэщыпхъуэ, джэгукIэ гъэщIэгъуэн зэхуэмыдэхэри. Апхуэдэхэт, псалъэм папщIэ, балым щыщIыхьэм щIалэгъуалэм хуагуэша къызэрыфэ тхылъ цIыкIухэр. Ахэр ныкъуэ-ныкъуэ ищIыкIати, къэфэгъуэм деж дэтхэнэми и гуэгъур къигъуэтыжын хуейт.
«Театр» зыфIаща зэпеуэм студентхэм щагъэлъэгъуащ я творческэ зэфIэкIхэр. Абыхэм зыпащIыжащ артист цIэрыIуэхэм, таурыхъхэм хэт персонаж зэмылIэужьыгъуэхэм.
ГуфIэгъуэм екIуэлIахэм абы и кIэухыу къыхахащ пшыхьым и гуащэмрэ и щауэмрэ. Апхуэдэ хъуащ Мечиев Имранрэ Мэрзей Раидэрэ. Апхуэдэу ягъэбелджылащ зи нэкIуIупхъуэр, фащэр нэхъ гъэщIэгъуэнхэри. Ахэр Шыбзыхъуэ Алмазрэ Хьэгъэжей Сэтэнейрэт.
Пшыхьыр абы хэта псоми нэгузыужь икIи гукъинэж ящыхъуащ.
СОЛГАЛОВЭ Наталье, КъБКъУ-м и пресс-IэнатIэм и лэжьакIуэ.
